Glede na stalen strateški pomen surovin za predelovalno industrijo EU izvaja Komisija številne ukrepe v okviru pobude EU za surovine za zagotovitev njihove zanesljive, trajnostne in cenovno dostopne oskrbe. Seznam kritičnih surovin za EU je ključen za to pobudo.

Pobuda za surovine je bila predložena leta 2008 za reševanje izzivov, povezanih z dostopom do surovin. To sporočilo posodablja seznam kritičnih surovin iz leta 2014. Glavni namen seznama je opredeliti surovine z velikim tveganjem v zvezi z oskrbo ter velikim gospodarskim pomenom in ki povzročajo zaskrbljenost za evropsko industrijo in vrednostne verige glede zanesljivega in neoviranega dostopa do njih. Seznam na podlagi objektivne metodologije zagotavlja dejansko orodje ukrepov politike za trgovino, inovacije in industrijo za okrepitev konkurenčnosti evropske industrije v skladu s prenovljeno industrijsko strategijo za Evropo, na primer z:

·opredelitvijo potreb po naložbah, kar bi prispevalo k zmanjšanju odvisnosti Evrope od uvoza surovin,

·usmerjanjem podpore za inovacije na področju oskrbe s surovinami v okviru programa EU za raziskave in inovacije Obzorje 2020,

·opozarjanjem na pomen kritičnih surovin za prehod na nizkoogljično in bolj krožno gospodarstvo, gospodarno z viri.

Seznam naj bi spodbudil evropsko proizvodnjo kritičnih surovin s krepitvijo dejavnosti recikliranja in po potrebi olajšanjem začetka novih dejavnosti rudarjenja. Prav tako omogoča boljše razumevanje, kako se lahko doseže zanesljiva oskrba s surovinami prek diverzifikacije oskrbe iz različnih geografskih virov s pridobivanjem, recikliranjem ali nadomestitvijo.

Komisija uporablja seznam kot podporo pri pogajanjih o trgovinskih sporazumih, izpodbijanju ukrepov, ki izkrivljajo trgovino, razvoju ukrepov na področju raziskav in inovacij ter izvajanju agende za trajnostni razvoj do leta 2030 in njenih ciljev trajnostnega razvoja. Kritične surovine so prednostna naloga v akcijskem načrtu EU za krožno gospodarstvo z namenom spodbujanja njihove učinkovite rabe in recikliranja. Seznam je prav tako lahko pomemben za namene pregleda neposrednih tujih naložb v EU, predloženih vzporedno s tem sporočilom. Prostovoljno ga lahko uporabljajo tudi države članice, podjetja in vlagatelji, da se informirajo o možnih tveganjih pri oskrbi s surovinami in s tem povezanimi priložnostmi.

V tem sporočilu je kot rezultat tretje ocene predstavljen posodobljen seznam 27 kritičnih surovin za EU. Sledi dvema zaporednima sporočiloma o surovinah, ki sta določili seznam 14 kritičnih surovin v letu 2011 in revidiran seznam 20 kritičnih surovin v letu 2014. Seznam kritičnih surovin za EU se redno posodablja vsaj vsaka tri leta, da bi odražal proizvodni, tržni in tehnološki razvoj, in z vsako posodobitvijo se je seznam ocenjenih surovin povečal.

Po priporočilih iz poročila ad hoc delovne skupine za opredelitev kritičnih surovin iz leta 2014 je bila ta tretja ocena kritičnih surovin opravljena na podlagi izpopolnjene metodologije, ki jo je razvila Komisija, ob zagotavljanju primerljivosti s predhodnimi metodološkimi pristopi (iz let 2011 in 2014). Gospodarski pomen in tveganje pri oskrbi ostajata glavna parametra za določitev, ali je določena surovina kritična. Glavne izboljšave spremenjene metodologije se nanašajo na trgovino (zanesljivost uvoza in izvozne omejitve pri izračunavanju tveganja pri oskrbi), nadomestitev kot dejavnik, ki korigira tako gospodarski pomen kot tudi tveganje pri oskrbi, ter podrobno porazdelitev končnih uporab surovin na podlagi industrijskih uporab, da bi se opredelil gospodarski pomen.

Surovine, tudi če niso razvrščene kot kritične, so pomembne za evropsko gospodarstvo, saj so na začetku proizvodnih vrednostnih verig. Njihova razpoložljivost se lahko hitro spreminja glede na trgovinske tokove ali spremembe trgovinske politike, kar poudarja splošno potrebo po diverzifikaciji oskrbe in povečanju stopnje recikliranja vseh surovin.





Priloga 1

Seznam kritičnih surovin za EU

27 spodaj navedenih surovin je kritičnih za EU, ker sta tveganje premajhne ponudbe in njihov vpliv na gospodarstvo večja kot pri večini drugih surovin. Tabela kaže, da EU sama proizvaja nekatere kritične surovine, zlasti hafnij. Vendar pa je Kitajska najvplivnejša država v svetovni oskrbi z večino kritičnih surovin, kot so med drugim redki zemeljski elementi, magnezij, volfram, antimon, galij in germanij. Več drugih držav ima prevladujoče zaloge določenih surovin za oskrbo, na primer, na primer Brazilija (niobij) ali ZDA (berilij in helij). Oskrba s platinskimi kovinami je koncentrirana v Rusiji (paladij) in Južni Afriki (iridij, platina, rodij in rutenij). Tveganja, ki so povezana s to koncentracijo proizvodnje, so v mnogih primerih povezana z nizko stopnjo nadomestljivosti in recikliranja.

Leta 2017 je bila ocena kritičnosti izvedena za 78 surovin. Razširjeni obseg ocene zajema devet novih materialov v primerjavi z oceno iz leta 2014.

Devet novih kritičnih surovin za EU v primerjavi s seznamom iz leta 2014 je v spodnji tabeli označenih s temno sivo barvo. Tri surovine (krom, koksni premog in magnezit) na podlagi ocene iz leta 2017 ne veljajo za kritične. Da bi se zagotovila primerljivost s prejšnjo oceno, so težki redki zemeljski elementi, lahki redki zemeljski elementi in platinske kovine na seznamu kritičnih surovin navedeni kot skupine (v tabeli prikazano kot aritmetično povprečje), čeprav so bili ocenjeni posamično.